Gens Cornelia

A Cornelia Gens a Római Köztársaság egyik legbefolyásosabb családja. Közismertebb nevükön a "Scipiok" azon kevés családok egyike, akik jelenleg sem az optimaták, sem a populares tagjai közé nem tartoznak. Ennek ellenére hatalmas
népszerűségnek örvendenek, hiszen a család tagjai, a nagy történelmi hős
 elődökhöz híven, egytől egyig katonák. A politikai bázisukat leginkább a
 katonák és a veteránok teszik ki. Ezen kívül sokan azért támogatják
őket, hiszen jelentkezni akarnak a Római Köztársaság legioinak egyikébe, hogy a szolgálati időt letöltve polgárjogot és földet kapjanak.

A család névleges vezetője a mindenki által tisztelt, ám már
túlságosan idős Publius Cornelius Scipio, aki egészségügyi okokból visszavonult a politikától. A család tényleges vezetője ezáltal fia,
Lucius Cornelius Scipio, aki nyers modoráról és csatákban való rátermettségéről híres. A család tagjai mind politeisták, és elsősorban Mars istent tisztelik. Jelképük a farkas.

#### Publius Cornelius Scipio

A nyolcanhetedig évét taposó, idős tábornok a Római Köztársaság egyik olyan alakja, akit mindenki, politikai vagy vallási hovatartozás ellenére, tiszteletben tart. Az "Öreg Scipio" már visszavonult a politikától, azonban fénykorában híres hadvezér volt, és számos hadügyi újítás is köthető a nevéhez. Nem csak a hadvezetéstől, de a politikától is visszavonult, bár igazából sosem volt érdekelt benne, mivel ő elsősorban katona. Jelenleg egy Rómától nem messze lévő vidéki villában él, a család vezetését legidősebb fia, Lucius Cornelius Scipio végzi.

Publius egy igazi konzervatív, tradicionális ember politikai értelemben, de mégsem csatlakozott sosem az optimata frakcióhoz, azok többszöri kérése ellenére sem. Híressé vált mondása, hogy "*a politika azoknak van, akiknek nincs tökük harcolni."*

.

#### Lucius Cornelius Scipio "Africanus"

Nyers modoráról és csatákban való rátermettségéről híres, Róma egyik feltörekvő új csillaga. Lucius igazi katona, csak a szenátusi gyűléseken hajlandó a szenátori tógáját viselni, amúgy mindig egyszerű, díszítetlen vörös tunikát hord, vagy pedig katonai egyenruhát. Beszél latinul és olaszul, illetve töri a német nyelvet. Tanultságát tekintve igen jártas a római történelemben, azonban a klasszikus műveltség egyes részeit, mint a filozófiát, túlságosan elvontnak tartja.

Jelenleg az V. "Rapax", VI. "Ferrata", VII. "Aper" és VIII. "Taurus" Legiok legatusa, azaz a legio vezére, amely más államokban egy tábornoki rangnak feleltethető meg. Jobbkeze Vorenus, aki legjobb barátja is egyben, ezen kívül jó viszonyt ápol Jose Etxxari hiberniai tábornokkal és politikussal.

Az Afrikai Háború (1816-1818) során elért sikerei miatt diadalmenetet kapott, és felvehette az "Africanus" nevet.

.

#### Aemilianus Cornelius Scipio

Lucius öccse, jelenleg Sicilia Provincia propraetora. Mint a Cornelia gens tagja, ő is elsősorban katona, azonban sokat szolgált délen, valamint a korábbi Szicíliai Királyságban fiatalkorában zsoldoskodott, ezért is kapta meg Sicilia provinciát. Jó viszonyt ápol testvérével, de Aemilianus a "fekete bárány" a családban, olyan értelemben, hogy ő foglalkozik a legtöbbet politikával. Különösen jó viszonyt ápol a Capone családdal, akik emiatt a Cornelia gens barátai.

Bár apja őt is katonának nevelte, sokkal jobban megtalálta helyét a Köztársaság politikai viszonyai és különböző frakciói között, mint testvérei. Ezért, természetesen nem hivatalosan, ő a család politikai arca, azaz ő kampányol, szónokol, és jár közben a különböző dolgokért. Politikailag az optimaták felé húz, azonban, mivel a veteránok támogatása a család egyik fő politikai célja, nem határolódik el a popularestől sem.

.

#### Gnaeus Cornelius Scipio Calvus

Az Afrikában állomásozó Praetoriánusok Praefectusa, Lucius és Aemilianus öccse. Mint a legfiatalabb Cornelia családtag, ő van jelenleg a *cursus honorum* legalsóbb fokán, bár a Praetoriánusok között tisztnek lenni mindig külön érdem. Mivel különösen jó érzéket mutatott a nyelvtanuláshoz, és alapvetően is ő mondható a Scipio-testvérek közül a legintelligensebbnek, ezért nagykövetként küldték Asia-ba, hogy ott végezze el a politikai karrier kötelező lépcsőfokait. Nyílt titok, hogy szeretne kapni egy Legio-t, azonban erre jelenleg nincs lehetősége. Nagy szerepe volt a Római Köztársaság és a Szent Szövetség közötti érdekszféra-megállapodás létrejöttében, ezért tehetséges politikusnak tartják.

Bátyja, Aemilianus, gyakran egyengette útját, azonban a valóságban Gnaeusnak erre semmi szüksége nincsen. A Scipio-fivérek közül ő a legkevésbé jó katona, bár neveltetése miatt így is jóval mélyebb harci és hadvezetési tudással rendelkezik, mint a legtöbb vele egykorú római arisztokrata. "Csendes Farkas" néven emlegette egy időben a római közvélemény, miután a korábban magának valónak és félénknek hitt Gnaeus 18 évesen párbajra hívta és súlyosan megsebesítette egyik osztálytársát, mivel az az ő dolgozatáról másolt.

.

#### Livia Cornelia Prima

Scipio és Aemilianus húga, Calvus nővére. Egy igazi római arisztokrata kisasszony, művelt, remekül játszik zongorán és hegedűn, az antikvitás nagy műveit szinte kívülről ismeri. Ért a politikához, és a Köztársaság bonyolult családi-politikai hálójának szinte lexikonja, mindig képben van az éppen aktuális hírekkel. Anyanyelve a latin, de folyékonyan beszél görögül, olaszul, németül, franciául, illetve középszinten beszéli a spanyol nyelvet is.

Ő vezeti a családi villa háztartását és gazdaságát is, anyjuk halála óta. Még nem házasodott meg, azonban nem is tervezi, elsősorban apjuk, Publius ápolásával és a családi gazdaság vezetésével van elfoglalva. Igen tisztelt hölgynek számít a Köztársaságban, hiszen vezetése alatt a birtok jövedeme megduplázódott, illetve a családi könyvtárat a hadvezetési és hadtörténelmi műveken kívül filozófiai, nyelvészeti, régészeti, jogi és természettudományi gyűjteményekkel egészítette ki, ezáltal az egész Cornelia gens nagyobb befolyásra és tiszteletre tett szert.

Nyílt titok, hogy álnéven írni szokott, elsősorban történelmi regényeket, de vannak verseskötetei is.

.

#### Theodora Cornelia Secunda

A lány, aki már ötéves kora óta keverte bajba a Cornelia gens egészét. Theodora nem egy egyszerű eset - bátyjai között felnőve mást sem látott, mint katonáskodást, és velük együtt játszva ő is megtanult vívni, lovagolni, lőni, íjászkodni, boxolni, és később vadászni is. Nővérével, Liviával nagyon jó viszonyban van, ő az, aki mindig kihúzta őt a bajból, illetve folyamatosan, a mai napig, próbálja nőies modorra nevelni őt. Theodora azonban ebből sosem kért, gyakran jelent meg családi vacsorákon egyenruhában, amin bátyjai jót mulattak, azonban nővére és szülei kicsit sem értékeltek. Bátyjait, elsősorban Luciust, példaképének tekinti.

Jelenleg a Róma melletti családi villában lakik, de gyakran tölti idejét a Városban. Nőknek tanít önvédelmi technikákat, vívást, íjászatot és boxolást. Egy időben az a hír járta, hogy a nőket szereti, azonban ez a pletyka gyorsan szertefoszlott, amikor egy katonatisztel látták többször is randevúzni. A katonatiszt az Afrikai háború alatti algír csatában esett el, húszezer másik bajtársával együtt. Bár önmagát is épp elég jól meg tudja védeni a közvélemény előtt, mostanság egyre kevesebbszer válik pletykák tárgyává, hiszen a Köztársaságban mindenki tudja, hogy Lucius, Aemilianus és Gnaeus abszolút védelme alatt áll.